L-ekonomija Maltija kibret b’1.9 fil-mija f’termi reali fit-tliet xhur bejn Lulju u Settembu. L-Ufficju Nazzjonali tal-Istatistika qal li stimi provisorji juru li l-Prodott Domestiku Gross fit-tielet kwart tas-sena laħaq kwazi €1,879 miljun. L-NSO qal li meta imqabbel mal-istess perjodu tal-2012, il-Prodott Domestiku Gross bejn Lulju u Settembru zdied bit-3.8 fil-mija. Stqarrija uffiċjali tgħid li ċ-ċifri juru kif it-tkabbir reali fil-PGD kien ogħla mir-rata reġistrata fl-istess perjodu tas-sena l-oħra. Il-Gvern qal li huwa sinifikanti li fiż-żewġ kwarti ta’ wara l-elezzjoni ġenerali, bejn April u Settembru, r-rata ta’ tkabbir reali kienet ta’ 2.6 fil-mija imqabbel ma’ 1.2 fil-mija fl-istess perjodu tal-2012. Dan ir-riżultat jikkonferma li ċ-ċertezza li ġab dan il-Gvern fit-tmexxija tal-pajjiż wasslet biex iż-żieda fit-tkabbir ekonomiku tirdoppja. L-istqarrija qalet li Malta qed jilħaq rati ogħla ta’ tkabbir ekonomiku li jwasslu għal mira tal-Gvern li kull Malti u Għawdxi jkollu livell tal-għixien mhux inqas minn dak li jitgawda f’pajjiżi Ewropej aħjar minna. L-ewwel indikazzjonijiet juru wkoll li l-konsum privat qed jibda jirpilja wara l-inċertezza li kienet qed tiddomina taħt amministrazzjoni preċedenti. Fiż-żewġ kwarti ta’ wara l-elezzjoni ġenerali kien hemm żieda ta’ 0.8 fil-mija fil-konsum imqabbel mat-tnaqqis ta’ wieħed fil-mija li kien hemm fl-istess perjodu tas-sena li għaddiet. Riżultat pożittiv ieħor huwa dwar it-trażżin fid-deficit. Iċ-ċifri uffiċjali juru li l-ispiża tal-Gvern m’għadhiex tikber bir-rata allarmanti ta’ qabel l-elezzjoni ġenerali. Il-Gvern qal li l-istatistika hija xhieda li l-politika ekonomika ġdida bdiet tħalli l-frott tagħha biex il-pajjiż jimxi ’l quddiem. L-istabbilità f’din il-leġislatura qed isservi bħala riżorsa ewlenija biex Malta tiżboq il-potenzjal tagħha u tattira lejha aktar investiment li jkattar ix-xogħol. Il-budget ippreżentat għas-sena d-dieħla huwa bbażat fuq l-għaqal bil-għan li kull spiża tirrispetta l-prinċipju li l-Gvern għandu jonfoq skont li jiflaħ il-pajjiż filwaqt li jaqta’ l-ħela u l-burokrazija żejda u jinċentiva l-bżulija.